ΓΡΑΠΤΗ ΕΡΩΤΗΣΗ E-1711/97 υποβολή: Hiltrud Breyer (V) προς το Συμβούλιο (22 Μαΐου 1997)

Θέμα: Νόμος περί παραγωγής και παροχέτευσης ηλεκτρικής ενέργειας

Στην επιστολή του της 26ης Οκτωβρίου 1996 στον Ομοσπονδιακό Υπουργό Οικονομίας Rexrodt ο Επίτροπος van Miert δήλωσε ότι η Επιτροπή λάμβανε ως προϋπόθεση για τον τομέα παραγωγής ενέργειας μέσω αιολικών πάρκων «για το έτος 1990 μία δυναμικότητα 20 ΜW και μία ετήσια επιβάρυνση μεταξύ 500.000 και 1 εκατομμύριο DM για όλες τις επιχειρήσεις της Γερμανίας που παράγουν ηλεκτρική ενέργεια». Εάν ακολουθήσουμε αυτό τον υπολογισμό, οι επιπλέον δαπάνες που προκαλούνται από την αιολική ενέργεια ανέρχονται σε ανώτατο όριο DM 0,0125-0,025/KWh. Ο εν λόγω υπολογισμός είναι ταυτόσημος μ' αυτόν της γερμανικής υπηρεσίας για θέματα προστασίας Kartell καθώς και με τα στοιχεία που δίδει ο σύνδεσμος ανανεώσιμων μορφών ενέργειας. Όμως ταυτόχρονα η εν λόγω τιμή βρίσκεται σε έντονη αντίθεση μ' αυτά τα οποία αναφέρει η γερμανική ενεργειακή βιομηχανία, στοιχεία τα οποία έχει υιοθετήσει η Επιτροπή χωρίς να τα εξετάσει, για πιθανές πρόσθετες δαπάνες ύψους μέχρι DM 900 εκατομμύρια το έτος 2005 (με εκτιμώμενη εγκατάσταση ισχύος 4000 MW). Eάν λάβουμε ως βάση υπολογισμού τον τρόπο τον οποίο αναφέρει η Επιτροπή θα προέκυπταν το έτος 2005 πρόσθετες δαπάνες ύψους, κατά ανώτατο όριο, 100-200 εκατομμύρια DM για το σύνολο όλων των γερμανών παραγωγών ενέργειας.

1. Πώς εξηγεί το Συμβούλιο Υπουργών αυτή την έντονη αντίθεση σε ό,τι αφορά την πρόσθετη επιβάρυνση και το γεγονός, ότι τα στοιχεία των συνδέσμων για ανανεώσιμες μορφές ενέργειας, οι οποίοι υπέβαλαν στην Επιτροπή κατά το έτος 1996 επανειλημμένα σχετικά έγγραφα δεν ελήφθησαν υπόψη ή εν πάση περιπτώσει δεν έχουν ληφθεί υπόψη στην επιστολή της 26.10.1996;

2. Γιατί θεωρεί το Συμβούλιο Υπουργών τις επιδοτήσεις τιμών για ανανεώσιμες μορφές ενέργειας ως ενισχύσεις, παρόλο που η ίδια η νομική υπηρεσία της Επιτροπής έχει επί του θέματος σημαντικές αμφιβολίες και θεωρεί ως προβληματική την κατάταξη του ανωτέρω νόμου στο πλαίσιο των ευρωπαϊκών ενισχύσεων «διότι δεν υπάρχουν δαπάνες για το κράτος και δεν υπάρχει ταμείο το οποίο να χρηματοδοτείται από υποχρεωτικές συνεισφορές»;

3. Μία αρνητική αξιολόγηση του νόμου περί παραγωγής και παροχέτευσης ηλεκτρικής ενέργειας δεν βρίσκεται σε σαφή αντίθεση με το στόχο για μία φιλική προς το περιβάλλον παροχή ενέργειας όπως αυτή αναφέρεται ήδη στη Λευκή Βίβλο «για μία ενεργειακή πολιτική της Ευρωπαϊκής Ένωσης» και έτει περισσότερο στην Πράσινη Βίβλο για τις ανανεώσιμες, μορφές ενέργειας (COM(96)576 τελικό);

Κοινή απάντηση στις γραπτές ερωτήσεις Ε-1707/97, Ε-1709/97, Ε-1711/97 και Ε-1713/97 (25 Σεπτεμβρίου 1997)

1. Το Συμβούλιο συμφωνεί με την αξιότιμο βουλευτή ότι οι ανανεώσιμες μοργές ενέργειας διαδραματίζουν σημαντικό ρόλο στις προσπάθειες της Κοινότητας και των κρατών μελών για την προστασία του περιβάλλοντος. Στην κοινή του θέση περί αναθεωρήσεως του προγράμαμτος της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη «Στόχος η βιωσιμότητα» ((ΕΕ C 157, της 24.05.1997, σελ. 12. )) , το Συμβούλιο εισηγήθηκε προτεραιότητες για τον ενεργειακό τομέα. Σε αυτές περιλαμβάνονται: η προώθηση της αποδοτικής και ορθολογικής χρήσης της ενέργειας και η στήριξη της ανάπτυξης και της εφαρμογής τεχνολογιών και πρακτικών για την εξοικονόμηση ενέργειας. Επιπλέον, στο ψήφισμα του Συμβουλίου για τις ανανεώσιμες πηγές ενέργειας το οποίο εγκρίθηκε από τους υπουργούς ενέργειας κατά τη σύνοδο του Συμβουλίου της 27ης Μαΐου 1997, περιέχεται η θέση του Συμβουλίου σχετικά με διάφορα ζητήματα που συνδέονται με τις ανανεώσιμες πηγές ενέργειας και, πιο συγκεκριμένα, ζητήματα που θίγονται στην Πράσινη Βίβλο της Επιτροπής για μια κοινοτική στρατηγική - Ενέργεια για το μέλλον: ανανεώσιμες πηγές ενέργειας. Στο ψήφισμα περιέχεται μια σειρά μέτρων με στόχο να αυξηθεί η κατανάλωση ανανεώσιμων μορφών ενέργειας.

Περιλαμβάνονται δράσεις και μέτρα για τους εξής τομείς: έρευνα, ανάπτυξη κει απίδειξη, συνθήκες στην αγορά, ενημέρωση και εμπιστοσύνη των καταναλωτών και συντονισμός και παρακολούθηση. Σημειώνεται επίσης στο ψήφισμα ότι απαιτείται δραστήρια κυβερνητική πολιτική σε επίπεδο κρατών μελών και Κοινότητας, προκειμένου να βελτιωθεί η ανταγωνιστικότητα των ανανεώσιμων μορφών ενέργειας.

Συνεπώς, το Συμβούλιο έχει σαφώς επίγνωση των προσπαθειών που απαιτούνται για την επίτευξη του ενδεικτικού στόχου του διπλασιασμού το συνολικού ποσοστού των ανανεώσιμων μορφών ενέργειας έως το 2010.

2. Το Συμβούλιο δεν είναι αρμόδιο να εκφέρει γνώμη για νομοθετικά μέτρα που λαμβάνονται σε κράτος μέλος της Ευρωπαϊκής Κοινότητας. Σύμφωνα με το άρθρο 93 της Συνθήκης ΕΚ, η Επιτροπή είναι αρμόδια να εξετάζει διαρκώς όλα τα καθεστώτα ενισχύσεων που υφίστανται στα κράτη μέλη, ώστε να επιβεβαιώνει ότι συμβιβάζονται με την κοινή αγορά.

3. Το Συμβούλιο δεν γνωρίζει τίποτα σχετικά με την επιστολή που αναφέρεται στις ερωτήσεις. Δεν είναι επίσης ενήμερο για την «εσωτερική γνωμοδότηση» των υπηρεσιών της Επιτροπής που μνημονεύεται στις ερωτήσεις της αξιοτίμου βουλευτή.